Nos frater Regnaudus, decanus Cluniacensis, notum facimus universis presentes litteras inspecturis, quod Stephanus Passeti, cotus infirmariorum Cluniacensium, donat, tradit, cedit pariter et concedit in escambium Galtero, marescallo domni abbatis Cluniacensis, et ejus heredibus in perpetuum quandam suam vineam debentem, ut asserit, sex solidos Clunienses censuales, sitam in territorio de Monmoret, inter viam publicam, ex una parte, et vineam aut Chandeler, ex altera, et subtus vineam Johannis de Bosco, pro quodam cultili debenti septem solidos Clunienses censuales, sito in Campo Nivers, inter cultile dicti Stephani, ex una parte, et cultile Petri de Aziaco, ex altera, et pro quindecim solidis Turonensibus, quos dictus Galterus eidem Stephano refudit et tradidit in pecunia numerata, ut dictus Stephanus asserit coram nobis; quam permutationem utraque pars coram nobis gratam habuit et acceptam, promittentes dicte partes Galterus et Stephanus pro se et suis, per juramenta sua coram nobis corporaliter prestita, etc. In cujus rei testimonium, laude nostra inde competenti recepta, de voluntate supradictorum Galteri et Stephani, sigillum nostrum litteris presentibus duximus apponendum. Datum anno Domini Mº CCº octuagesimo quinto, mense aprilis.